b"\n_START_ARTICLE_\nJoseph Gaspard de Pailhoux de Cascastel\n_START_SECTION_\nBiografia\n_START_PARAGRAPH_\nDels seus pares, Gaspard de Pailhoux  i Maria-Teresa de Ros i Sorribes, reb\xc3\xa9 els senyorius de Ca\xc3\xa7cast\xc3\xa8l, Vilan\xc3\xb2va, i Rofiac de las Corbi\xc3\xa8ras, de Sant Joan de Barro, d'Embres i de Castelmaur. El 1746, tenia el c\xc3\xa0rrec de Cavaller d'Honor de l'oficina de Comptes, ajudes i finances de la generalitat de Montpeller, c\xc3\xa0rrec que encara retenia  el 1756. A partir del 1757 intent\xc3\xa0 comprar una pla\xc3\xa7a de conseller al Parlament de Tolosa per\xc3\xb2, malgrat els cabals esmer\xc3\xa7ats, no reeix\xc3\xad en l'intent. Posteriorment (1759) va ser nomenat conseller  del Consell Sobir\xc3\xa0 del Rossell\xc3\xb3. El 1789 form\xc3\xa0 part de la comissi\xc3\xb3 que, en nom de la Senescalia de Lim\xc3\xb3s, negoci\xc3\xa0 amb Narbona els diputats que havien de representar-la als Estats Generals (Estats que marcarien la fi de l'Antic r\xc3\xa8gim i l'inici de la Revoluci\xc3\xb3 francesa). Poc abans de morir el 1808, potser fins al 1802, era batlle de Ca\xc3\xa7cast\xc3\xa8l._NEWLINE_El 1763 havia comen\xc3\xa7at a explotar mines de ferro a Balansac (Vilan\xc3\xb2va de las Corbi\xc3\xa8ras, Aude). A partir del 1770, tot i viure a Perpiny\xc3\xa0, comen\xc3\xa7\xc3\xa0 a explotar mines de ferro a Pad\xc3\xa8rn (Aude) i d'hulla a S\xc3\xa9gur (Avairon), d'on a m\xc3\xa9s n'extreia marbre, antimoni i coure argent\xc3\xadfer. El 1779 s'associ\xc3\xa0 amb l'enginyer reial Jean Pierre Fran\xc3\xa7ois Duhamel i l'empresari Louis Charles Pelletier -substitu\xc3\xafts el 1780 pel qu\xc3\xadmic Jean-Antoine Chaptal i pel consogre d'en Pailhoux i cos\xc3\xad d'en Duhamel, el futur general  Luc Sim\xc3\xa9on Auguste Dagobert de Fontenille- per a l'explotaci\xc3\xb3 dels metalls extrets a les Corberes, tant de les seves terres (Ca\xc3\xa7cast\xc3\xa8l, Castelmaur, Rofiac, Sant Joan i Vilan\xc3\xb2va), com en concessi\xc3\xb3 reial (a Alb\xc3\xa0s, Corbi\xc3\xa8ras, Davejan, Felinas de Termen\xc3\xa9s, Maisons, Montgalhard, Palairac, Quintilhan, S\xc3\xa9gur, Tuissan, Vilaseca de las Corbi\xc3\xa8ras). De forma complement\xc3\xa0ria, la societat arrend\xc3\xa0 unes forges de ferro a Grau de Pad\xc3\xa8rn _NEWLINE_Es cas\xc3\xa0 el 1745 amb Marie Anne d'Adh\xc3\xa9mar de Taura, descendent d'una rica fam\xc3\xadlia. Tingueren una \xc3\xbanica filla, Marie Anne Th\xc3\xa9r\xc3\xa8se de Pailhoux, el 1747; la mare mor\xc3\xad de part. Joseph Gaspard es cas\xc3\xa0 novament el 1749, amb Jeanne de Caussat de Castelmauredont amb qui tingu\xc3\xa9 set fills: Joseph Melchior  el gran; Jacquette, que es casaria amb el futur G\xc3\xa9n\xc3\xa9ral Dagobert; Th\xc3\xa9r\xc3\xa8se; Paule; Fran\xc3\xa7oise; Paul; i en Martial, que gestion\xc3\xa0 la dif\xc3\xadcil successi\xc3\xb3 del seu pare -ateses les circumst\xc3\xa0ncies personals de l'hereu preferent, en Joseph Melchior-. i que acabaria esdevenint, tamb\xc3\xa9, alcalde de Ca\xc3\xa7cast\xc3\xa8l del 1808 al 1830."